*Ohio* klasės sparnuotųjų raketų povandeninis laivas USS „Florida" (SSBN-728)
**Sparnuotųjų raketų povandeninis laivas** (angl. *cruise missile submarine*) – povandeninis laivas, galintis leisti povandeninio starto sparnuotąsias raketas.

Pavadinimai, santrumpos ir žymėjimai
------------------------------------

### JAV

JAV Karinių jūrų pajėgų laivų klasifikacijos korpusų kodai, žymintys sparnuotųjų raketų povandeninius laivus yra SSG ir SSGN:

* SS reiškia angl. *ship submersible,* 'panyrantis laivas', t. y. 'povandeninis laivas*;*
* G reiškia angl. *guided* 'valdoma (raketa)', čia valdoma raketa pavadintos sparnuotosios raketos;
* N reiškia angl. *nuclear* 'branduolinis', t. y. varomas branduolinės jėgainės.

Povandeninio starto sparnuotosios raketos angliškai žymimos angl. *SLCM*, iš angl. *submarine launched cruise missile*.

### TSRS ir Rusija

Sparnuotųjų raketų povandeniniai laivai su atominėmis jėgainėmis rusiškai vadinami rus. *подводная лодка атомная с ракетами крылатыми, ПЛАРК* 'povandeninis laivas, atominis, su raketomis sparnuotosiomis'. 
Kiek platesnė sąvoka yra rus. *атомный подводный ракетный крейсер, АПРК* 'atominis povandeninis raketinis kreiseris'. Antrasis terminas apibūdina tiek sparnuotųjų raketų povandeninius laivus, tiek balistinių raketų povandeninius laivus.

JAV karinio laivyno sparnuotųjų raketų povandeniniai laivai
-----------------------------------------------------------

JAV povandeninis laivas USS „Grayback" (SSG-574) ruošiasi paleisti raketą *Regulus II*
Pirmieji JAV karinio jūrų laivyno povandeniniai laivai (skirti veikti pagal branduolinio atbaidymo doktriną) buvo penki, ginkluoti sparnuotosiomis raketomis *Regulus*:

* USS „Tunny" (SS-282),
* USS „Barbero" (SS-317),
* USS „Grayback" (SSG-574),
* USS „Growler" (SSG-577) ir
* USS „Halibut" (SSGN-587).

USS „Tunny" ir USS „Barbero" buvo modifikuoti Antrojo pasaulinio karo laikų povandeniniai laivai (*Gato* klasės), o likę trys buvo tikslinės statybos sparnuotųjų raketų povandeniniai laivai.
Šie laivai 1964 m. kai *regulus* raketos buvo išimtos iš ginkluotės, buvo perstatyti. 

2002-2008 m. JAV Karinis jūrų laivynas modifikavo keturis seniausius *Ohio* klasės povandeninius laivus USS „Ohio" (SSBN-726), USS „Michigan" (SSBN-727), USS „Florida" (SSBN-728) ir USS „Georgia" (SSBN-729) į SSGN. Modifikuojant vietoje *Trident* balistinių raketų leidimo sistemų buvo įrengtos sparnuotųjų raketų vertikalaus leidimo sistemos, *multiple all-up-round canister* (MAC) tipo. Taip vietoj 22 *Trident* raketos leistuvų įrengta po 7 *Tomahauk* raketų leistuvus. Taip šiuose povandeniniuose laivuose 22 *Trident* balistines raketas pakeitė 154 sparnuotosios raketos. Vietoj paskutinių 2 *Trident"" raketų buvo įrengtos nardymo kameros, skirtos aptarnauti laive esantiems specialiųjų pajėgų kariams.*

Ši modernizacija padidino *Ohio* klasės povandeninių laivų smogiamąją galią, bet pagal antrąją Strateginės ginkluotės mažinimo sutartį įskaitoma kaip branduolinės ginkluotės mažinimas.

USS „Florida" (SSBN-728) 2011 m. kovą sparnuotosiomis raketomis apšaudė taikinius Libijoje operacijos „Odyssey Dawn" metu. 

Didelio skersmens leidimo vamzdžius galima pritaikyti ir kitiems tikslams, pvz. juose galima įrengti įrangą bepiločiams orlaiviams ar bepiločiams povandeniniams aparatams leisti.

Nuorodos
--------

1. ↑  Congressional Research Service (18 July 2005). "Navy Trident Submarine Conversion (SSGN) Program:Background and Issues for Congress Archyvuota kopija 2014-12-02 iš Wayback Machine projekto."
2. ↑  Ronald O'Rourke. "SSGN: A "Second Career" for the Boomer Force Archyvuota kopija 2008-10-09 iš Wayback Machine projekto."